b'\n_START_ARTICLE_\nSlovenska kulturno-gospodarska zveza\n_START_PARAGRAPH_\nSlovenska kulturno-gospodarska zveza (SKGZ) je ena od dveh krovnih organizacij slovenske manj\xc5\xa1ine v Italiji. Njeno delovanje obsega prizadevanje za uveljavitev posebnih jezikovnih in drugih pravic skupnosti, organizacijo \xc5\xbeivljenja manj\xc5\xa1ine in zastopanje manj\xc5\xa1inske skupnosti v Italiji in drugod. Je nadstrankarska organizacija, tradicionalno pa je zdru\xc5\xbeevala politi\xc4\x8dno levo usmerjene pripadnike manj\xc5\xa1ine, medtem ko je bil manj\xc5\xa1i Svet slovenskih organizacij kasneje ustanovljen kot katoli\xc5\xa1ka protiute\xc5\xbe._NEWLINE_SKGZ je bila ustanovljena leta 1954 v Trstu, leto kasneje v Gorici, leta 1958 pa sta se obe ustanovi zdru\xc5\xbeili v eno. V politi\xc4\x8dno nestabilnem obdobju po drugi svetovni vojni in neposredno po londonskem sporazumu, ki je cono A STO dodelil Italiji, je bila organizacija ustanovljena z namenom kulturnega, politi\xc4\x8dnega in sicer\xc5\xa1njega povezovanja Slovencev._NEWLINE_Danes SKGZ v svojem \xc4\x8dlanstvu zdru\xc5\xbeuje slovenska kulturna dru\xc5\xa1tva, gospodarska zdru\xc5\xbeenja, raziskovalne in \xc5\xa1olske ustanove.'